舫齋
作者：王孝嚴
朝代：宋

paragraphs: 我本湖漘一漫郎，生來住處波茫茫。
時尋畫舸破烟水，菰蒲滿路荷花香。
一川窈窕詫紅蓼，兩岸蘆葦明秋霜。
船頭鷗鳥日來往，溪上風月相迎將。
一行作吏便相失，合眼靈運春池塘。
紛紛雁鶩實可厭，紙尾姓字隨低昂。
簿書終是俗人甚，江湖到了難相忘。
公餘頼有數椽在，疏櫺兩行如船裝。
不知風波世路險，穩著萬斛隨風檣。
人生短篷何日近，向來苕霅今括蒼。
江山轉柁千萬里，故人兩地遥相望。
誰能爲我幻竹葉，頃刻泛宅歸滄浪。
祇憑平生氣湖海，隨所寓處爲艅艎。
夜寒滿載明月窗，北風打頭人不忙。
動來況自不如靜，悔吝不到虛舟傍。
胸襟五湖與三江，是中莫測誰望洋。
直須喚取李郭輩，相與共泛無何鄉。